༥༥༦༽༄། ། རྒྱུད་སྡེ་རྣམ་བཞིའི་སྙིང་པོ་སྨིན་གྲོལ་གཉིས་སུ་འདུ་བ། ། »» ཡང་བླ་མ་རིན་པོ་ཆེའི་ཞལ་ནས། འདིར་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཀྱིས། རྒྱུད་སྡེ་རིན་པོ་ཆེ་རྣམ་པ་བཞིར་གསུངས་པ་ཐམས་ཅད་སྨིན་གྲོལ་རྣམ་པ་གཉིས་སུ་འདུ་བ་ཡིན་བགྱི་བ་གསུང་། དེ་ལ་སྨིན་ལམ་དབང་བཞི་བསྐུར་ནས། གྲོལ་ལམ་དུ་བསྐྱེད་རྫོགས་རྣམ་པ་གཉིས་དགོས་པ་ཡིན། དེ་ལ་དབང་བཞི་བསྐུར་བའི་དབང་དུ་བྱས་ན། བུམ་པའི་དབང་དང་། གསང་བའི་དབང་དང་། ཤེས་རབ་ཡེ་ཤེས་ཀྱི་དབང་དང་། ཚིག་དབང་རིན་པོ་ཆེ་དང་བཞི་ཡིན། དེ་ལ་བུམ་པའི་དབང་བསྐུར་བས། ལུས་ཀྱི་དྲི་མ་དགབསྐྱེད་རིམ་བསྒོམ་པའི་ནུས་པ་འཇོགགསང་བའི་དབང་བསྐུར་བས། ངག་གི་དྲི་མ་དགཤེས་རབ་ཡེ་ཤེས་ཀྱི་དབང་བསྐུར་བས། སེམས་ཀྱི་དྲི་མ་དགདབང་བཞི་པ་བསྐུར་བས། ལུས་ངག་ཡིད་གསུམ་ཐ་དད་དུ་འཛིན་པའི་དྲི་མ་དགདེ་ལྟར་ཡང་། ལུས་ཀྱི་རྟོག་དང་དྲི་མར་བཅས། ། སྦྱོང་བར་བྱེད་པ་ནུས་པ་ཡིན། ། ངག་གི་རྟོག་དང་དྲི་མར་བཅས། ། སྦྱོང་བར་བྱེདཔ་ནུས་པ་ཡིན། ། སེམས་ཀྱི་རྟོག་དང་དྲི་མར་བཅས། ། སྦྱོང་བར་བྱེད་པ་ནུས་པ་ཡིན། ། བགྱི་བ་གསུང་། དེ་ལ་དབང་མཚན་ཉིད་པ་ཐོབ་པར་སོང་ན། རྟོགས་པ་སྐྱེ་དགོས་པ་ཡིན་པས། དབང་མཚན་ཉིད་པ་ཐོབ་པར་བྱེད་པ་ལ། བླ་མ་མཚན་ཉིད་དང་ལྡན་པ། རྗེ་རིན་པོ་ཆེ་ཉིད་ལྟ་བུ་དགོས་པ་ཡིན་བགྱི་བ་གསུང་། དེ་ལྟར་སྨིན་ལམ་དུ་དབང་བཞི་བསྐུར་ནས། གྲོལ་ལམ་དུ་བསྐྱེད་རྫོགས་གཉིས་བསྒོམ་དགོས་པ་ཡིན། དེ་ཡང་བསྐྱེད་པའི་རིམ་པའི་དབང་དུ་བྱས་ན། མངོན་པར་བྱང་ཆུབ་པ་ལྔ་ལ་སོགས། ཆོ་ག་ཡན་ལག་རྒྱས་པར་བསྐྱེད་པ་དང་། སྐད་ཅིག་དྲན་རྫོགས་སུ་བསྒོམ་པ་གཉིས་ལ་དོན་གོ་ལ་ཁྱད་པར་མེད་པ་ལགས། སྐད་ཅིག་དྲན་རྫོགས་ལ་ཡང་བསྐྱེད་རྫོགས་ཐམས་ཅད་ཚང་བ་ལགས། དེ་ཡང་དཀྱིལ་འཁོར་རྒྱས་བསྡུས་ལ་སོགས་པ་ཐམས་ཅད་ཀྱང་དོན་གཅིག་སྟེ། དཔའ་བོ་གཅིག་པ་ལྟ་བུར་བསྒོམ་པར་སོང་ཡང་། དེ་ལ་ལྷ་དྲུག་ཅུ་རྩ་གཉིས་ལ་སོགས་པ་རྒྱས་པའི་ལྷ་ཐམས་ཅད་ཀྱང་ཚང་བར་གནས་པ་ཡིན། དེས་ན་དཀྱིལ་འཁོར་རྒྱས་བསྡུས་གང་བསྒོམ་ཡང་། ལུས་ངག་ཡིད་གསུམ་གྱི་མི་དགེ་བ་སྤང་ཞིང་། བྱང་ཆུབ་ཀྱི་སེམས་རིན་པོ་ཆེ་ལས་བྱུང་བ་དེ་ལ། ཡི་དམ་གྱི་ལྷ། ཡང་དག་པར་རྫོགས་པའི་སངས་རྒྱས་གསུངས་པ་ལགས། དེ་ལྟར་བསྒོམ་པའི་དུས་སུ་ཡང་དྲན་པ་མ་ཡེངས་པར་བྱེད་པ་གལ་ཆེ་བ་ལགས། དེ་ལྟར་གདོད་མ་ནས་ཡང་དག་པར་རྫོགས་པའི་སངས་རྒྱས་སུ་གནས་པ། བླ་མ་དམ་པས་ངོ་སྤྲད་ནས། དེ་ལ་དྲག་པ་ཉམས་ནས་ཐ་མལ་པར་བཟུང་ན། ཕུང་པོ་སངས་རྒྱས་མངའ་བདག་ལ། སྨོད་པའི་རྩ་ལྟུང་བྱུང་བ་དང་། ཡི་དམ་གྱི་ལྷ་དེའི་དམ་ཚིག་ཉམས་ནས་ངན་པ་རྣམས་སུ་སྐྱེ་བ་ལ་སོགས་པའི་ཉེས་པ་བསམ་གྱིས་མི་ཁྱབ་པ་འབྱུང་བ་ཡིན། དེ་ལྟར་དྲན་པ་མ་ཡེངས་པ་ཉམས་སུ་བླངས་པས། རང་ཉིད་ཡི་དམ་གྱི་ལྷ་སངས་རྒྱས་དེའི་སྐུ་གསུང་ཐུགས་སུ་ངེས་པའི་ཤེས་པ་སྐྱེས་ནས། ཐ་མལ་པའི་རྟོག་པ་སྐད་ཅིག་མ་གཅིག་ཀྱང་མི་སྐྱེ་བར་ཡོད་པ་ལགས། དེ་ལྟར་ཡང་། རྗེ་ཕག་མོ་གྲུ་པའི་ཞལ་ནས། འཇའ་ཚོན་ལྟ་བུའི་ལྷ་སྐུ་སྒོམ། ། དགོས་པ་ཐ་མལ་ཞེན་པ་ལྡོག། བགྱི་བ་གསུང་། འདི་ལ་བཤད་པ་པོ་ཀུན་ན་རེ། ཀུན་བརྟགས་དང་ཡོངས་གྲུབ་གཞན་དབང་ལ་སོགས་པའི་བཤད་པ་མང་པོ་བྱེད་པ་ཡིན་ཡང་། སྤྱན་སྔ་ཀུན་ནས། ཀུན་བརྟགས་བགྱི་བའི་སྒྲ་དེ་ལ་ཡང་། མི་མཉེས་པར་བདོག་པ་ལགས། དེ་ལ་སྤྱན་སྔར་ཞུ་བ་བྱས་ནས། མཚན་ཡོངས་སུ་ཆད་པའི་ཀུན་བརྟགས་བྱ་བ། མེད་པ་ལ་ཡོད་པར་བཏགས་པ་དེ་ལྟ་བུ་ནི་ངེད་ཀྱང་འདོད་པ་མ་ལགས། ཡི་དམ་གྱི་ལྷ་ཞལ་བརྒྱད། ཕྱག་བཅུ་དྲུག་ལྟ་བུ་ཞིག་བསྒོམ་ན། ད་ལྟ་ཞལ་གཅིག་ཕྱག་གཉིས་ལས་མི་གསལ་བ་དེ་གསལ་བའམ་མངོན་དུ་གྱུར་པར་བྱེད་པ་དེ་ལ་དེའི་རྣམ་པ་ལ་བརྟག་དགོས་པའི་ཆ་ནས། རྣམ་པ་ཀུན་ཏུ་བརྟག་པ་བྱ་བ་དེ་ལྟ་བུ་འདོད་པ་ལགས་ཞུས་པས། ཁེངས་ཆེན་ཞིག་ན་རེ་དེ་རང་ཡང་འཐད་པར་འདུག་ཟེར་ནས་འཐུ་བ་ཡང་ཡོད་པར་གདའ་སྟེ། སྤྱན་སྔ་ནས། སྤྱིར་ཐེག་པ་ཆེན་པོ་གསང་སྔགས་ཀྱི་བརྗོད་བྱ་ཡོངས་གྲུབ་འབའ་ཞིག་ཡིན་པ་ལ། ཀུན་བརྟགས་བྱ་བའི་སྒྲ་དེ་གཞུག་ཏུ་མི་བཏུབ་པ་ཡིན་བགྱི་བ་གསུང་། དེས་ན་རང་གི་ཕུང་པོ་ལྔ་རིགས་ལྔ། འབྱུང་བ་བཞི་ཡུམ་རྣམ་པ་བཞི། སྐྱེ་མཆེད་ཐམས་ཅད་བྱང་ཆུབ་སེམས་དཔར་ཡོངས་གྲུབ་ཏུ་གནས་པ་ཡིན་པ་ལ། ཀུན་བརྟགས་པའི་སྒྲ་དེ་འཇུག་དོན་ཅི་ཡོད། དེ་ལྟར་ཡང་བཅོམ་ལྡན་འདས་ཀྱིས། མདོར་ན་ཕུང་པོ་ལྔ་རྣམས་ནི། ། སངས་རྒྱས་ལྔར་ནི་རབ་དུ་གྲགས། ། བྱང་ཆུབ་སེམས་དཔའི་དཀྱིལ་འཁོར་མཆོག། ས་ནི་སྤྱན་ཞེས་བྱ་བ་ཡིན། ། ཆུ་ཡི་ཁམས་ནི་མ་མཱ་ཀི། ། དཀར་དང་སྒྲོལ་མ་ཞེས་བྱ་བ། ། མེ་དང་རླུང་དུ་རབ་དུ་གྲགས། ། བགྱི་བ་གསུང་། འདི་ལ་སློབ་དཔོན་འཕགས་པའི་ཞལ་ནས། དང་པོ་ལས་ཀྱི་སྦྱོར་བ་ཡིས། ། ས་བརྒྱད་པ་ནི་ཡང་དག་ཐོབ། ། སྣང་བ་གསུམ་པོ་མཐོང་བ་དང་། ། ས་བཅུ་ལ་ནི་རབ་ཏུ་གནས། ། བགྱི་བ་གསུང་། བསྐྱེད་པའི་རིམ་པ་ལ་བརྟན་པ་ཐོབ་པས། ས་བརྒྱད་མི་ཐོབ་ཟེར་བ་ཡོད་ན་ཡང་། དེ་ལ་ཁ་རང་དུ་ཁ་ཡམ་དུ་སོང་བ་མིན་པ། ངེས་པའི་ཤེས་པ་མ་སྐྱེས་པས་ལན་པ་ལགས། དེ་ལ་སྤྱན་སྔ་ནས། དེ་ལྟ་བུ་ཟེར་བ་བྱུང་ན་ཁོ་རང་ཕར་ལ། འོ་ན་ཡི་དམ་གྱི་ལྷ་དེ་སངས་རྒྱས་ཡིན་ནམ་བྱས་པའི་དུས་སུ། མིན་ཟེར་བ་མི་སྲིད་པ་ཡིན། དེ་ཡིན་ཟེར་བའི་དུས་སུ། དེའི་སྐུ་གསུང་ཐུགས་སུ་གྱུར་པ་དེ་ལ། བརྟན་པ་ཐོབ་པའི་གོ་བ་བྱེད་དམ་མི་བྱེད། དེ་བྱེད་ན་ནི་ས་བརྒྱད་པས་མི་ཚད། སངས་རྒྱས་རང་ཡིན་གསུང་། དེ་ལྟར་ཡང་། བྱང་ཆུབ་སེམས་ལས་བྱུང་འགྱུར་ཞིང་། ། ཀུན་བརྟགས་སྤྲོས་པས་སྟོང་པ་ཡི། ། སྒྲིབ་གསུམ་སྤངས་པའི་སངས་རྒྱས་དང་། ། དབྱེར་མེད་གཅིག་ཏུ་གྱུར་པ་ཡིས། ། ས་བརྒྱད་ཐོབ་པ་མཚར་ཅི་ཆེ། ། བགྱི་བ་གསུངས། འདིའི་སྐབས་སུ་སྤྱན་སྔས། འོ་ན་དེ་ལྟར་བསྐྱེད་པའི་རིམ་པས་སངས་རྒྱས་ཐོབ་ན། བསྐྱེད་རྫོགས་གཉིས་ཀྱི་ས་མཚམས་གང་ལགས་ཞུས་པས། སྤྱན་སྔ་ནས་ཁྱོད་ཀྱི་དཀའ་སར་བཅུག་པ་ཡིན་ཏེ། འོན་ཀྱང་ངས་ཅིག་སྨྲ་བར་ཡོད། དེ་ཟུང་དུ་ཆུད་མ་ཆུད་ཡིན། ཟུང་དུ་མ་ཆུད་པར་བསྐྱེད་པའི་རིམ་པར་ཡོང་ལ། ནམ་ཟུང་དུ་ཆུད་པ་དང་རྫོགས་པའི་རིམ་པར་ཡོང་བ་ཡིན་བགྱི་བ་གསུང་། དེ་ལ་སྣང་བ་གསུམ་པོ་ཐོངས་དང་གསུངས་པས། སྣང་བ་ཐོངས་པའི་གོ་བ་ཡང་སྣང་བ་མེད་པ་ལ་ཟེར་བ་ཡིན། དེ་ལྟར་ཡང་། སྣང་མེད་དུ་ཤེས་རབ་ལྡན་ན་རོ་གཅིག་ཆེན་པོ་ཡིན། ། ཞེས་པ་དང་། ཡང་། སྣང་བ་མེད་པའི་རྣལ་འབྱོར་པས། ། དེ་ཡིས་ཐེག་པ་ཆེན་པོ་མཐོང་གསུང་། ། དེ་ལྟར་བསྐྱེད་རྫོགས་རྣམ་པ་གཉིས་པོ་དེ་གདོད་མ་ནས་དབྱེར་མེད་དུ་གནས་པ་དེ་ལ། གཞིའི་ཟུང་འཇུག་བྱ་བ་ལགས། དེ་གཉིས་དབྱེ་བ་མེད་པར་ཉམས་སུ་ལེན་པ་ལ་ལམ་གྱི་ཟུང་འཇུག་བྱ་བ་ལགས། དེ་གཉིས་སུ་མེད་པར་མངོན་དུ་གྱུར་པ་ལ། འབྲས་བུའི་ཟུང་འཇུག་བགྱི་བ་ཡིན། དེ་ལྟར་མ་ཡེངས་པར་ཉམས་སུ་བླང་བའི་དུས་སུ་བསྐྱེད་རིམ་མཐར་ཕྱིན་ནས། རྫོགས་པའི་རིམ་པ་གཤའ་མར་ཟུང་དུ་ཆུད་ནས། རྫོགས་པའི་བྱང་ཆུབ་ཏུ་སངས་རྒྱ་བ་ལ་ཚེགས་མེད་པ་ཡིན་པས། ཁྱེད་རྣམས་ཀྱིས་འགྲོ་འཆག་ཉལ་འདུག་སྤྱོད་ལམ་གང་གི་དུས་སུ་ཡང་། ཡངས་སེ་ཡེངས་སེ་ལ་ལུས་པོ་ཐ་མལ་དུ་བཏང་ནས། ཁ་ལྟ་མཐོན་པོ་ཡོང་བ་དག་མི་མཛད་པར། གཤའ་མར་ཉམས་སུ་ལེན་པ་དང་། གནད་དུ་བསྣུན་པར་ཞུ་འཚལ། ། ། ། ««